Wakulima wa viazi washauriwa kuendesha mauzo yao kidijitali

Wakulima wa viazi washauriwa kuendesha mauzo yao kidijitali 
Serikali inawataka wakulima wa viazi wajisajili na huduma za mauzo mitandaoni, ili kuzuia matapeli na madalali. 
Aidha, wakulima watapata fursa ya kupokea habari mbalimbali kuhusu njia bora za ukulima. 
Afisa mkuu wa usimamizi katika wizara ya kilimo, Bi Ann Nyaga alisema kuwa huduma za mauzo mitandaoni ni muhimu na salama kwa wakulima ambao kwa miaka mingi wamepoteza mamilioni ya pesa kwa madalali wasiojali changamoto zinazowakumba shambani. 
"Kila mkulima anapaswa kutilia maanani swala hili ili kushirikiana na serikali kuhakikisha kuwa madalali hawapati nafasi tena katika soko letu. Wakulima wengi wamezidi kukadiria hasara huku sekta ya kilimo ikididimia kufuatia tabia za watu hawa," akasema Bi Nyaga wakati wa siku ya mafunzo kwa wakulima iliyondaliwa katika eneo la Rongai, kaunti ya Nakuru wikendi. 
Bi Nyaga aliwataka wakulima zaidi kujiunga na mitandao kama vile OLX, mtandao wa kilimo wa Safaricom almaarufu digi farm miongoni mwa mitandao mingine ili kufurahia huduma murwa za kidijitali.